text: Евангелос Венизелос: Гърция ще остане в еврозоната - Архив Пари - Дневник
  12:39, 25 сеп 11 , 211
  Гърция е и винаги ще бъде част от еврото и член на еврозоната. Това заяви финансовият министър на страната Евангелос Венизелос след срещи и разговори по време на годишната среща на Международния валутен фонд (МВФ) във Вашингтон, съобщават гръцките медии, цитирани от БТА.
  Евангелос Венизелос, който днес се очаква да има срещи с директора на МВФ Кристин Лагард, с колеги от различни страни и банкери, уверил германския си колега Волфганг Шойбле, че Гърция ще изпълни задълженията си, следвайки трудния път на мерките за икономии и структурните реформи. Волфганг Шойбле казал от своя страна, че Гърция ще остане в еврозоната и добавил, че е нужно трайно и дългосрочно решение на гръцката криза.
  Като вариант за решение на тази криза съветник по икономическите въпроси на германското правителство предложил Гърция да преструктурира своя дълг до пролетта или лятото на 2012 г. В интервю за гръцкия в. "Прото тема" Ларс Фелд настоява за обезценяване на гръцките облигации с 50%.